Tigro Raguvos rezervatas

Valstybinis gamtinis rezervatas „Tigro Raguva“ (, ) – saugoma gamtos teritorija pietvakarių Tadžikistane, Chatlono provincijos Dusti rajone, Vachšo žemupio slėnyje. Įsteigtas 1938 m., nuo 2001 m. – Ramsaro konvencijos saugoma šlapynė (kaip „Piandžo žemupys“)Lower part of Pyandj River, ramsar.org, nuo 2023 m. – UNESCO pasaulio paveldo objektas.

Įkurtas siekiant išsaugoti Vachšo žemupio slėnio sąžalynų (tugajų) kompleksus ir aplinkinius dykumų plotus. Tugajus sudaro eufratinės tuopos (turangos), žilakrūmiai, eglūnai; didelius plotus užima nendrynai (užauga iki 4–5 m aukščio), cukranendrės (užauga iki 5–6 m aukščio). Būdingi gyvūnai – baktrinis elnias, nendrinė katė, šakalas, tolajus, dykumose gyvena džeiranai. Būdingos gyvatės – kobra, giurza, smėlyninė angis. Gausiose senvagėse sutinkami šamai, sazanai, ūsoriai, kuojos ir kitos žuvys. „Tigro Raguva“ paskelbta svarbia paukščiams buveine – čia sustoja pailsėti migruojantys paukščiai. Sutinkami fazanai, didieji einiai, taip pat šalminės antys, mažieji kormoranai, taurieji sakalai, laukiai, pilkosios gervės, dykuminiai apuokėliai, egiptiniai lėliai, baltasparniai geniai, dykuminiai smiltvieversiai, saksaūliniai žvirbliai ir kt.„Tigrovaya Balka Nature Reserve“. Important Bird Areas factsheet. BirdLife International. Seniau rezervate gyveno turaninis tigras, jo pėdsakai paskutinį kartą pastebėti 1971 m.

„Tigro Raguvos“ rezervatas paskelbtas pasaulio paveldo objektu kaip didžiausia Vidurinėje Azijoje išlikusi pirmykščių tugajų sąžalynų bendrija.Tugay forests of the Tigrovaya Balka Nature Reserve, unesco.org

 Šaltiniai 

Kategorija:Tadžikijos saugomos teritorijos
Kategorija:Rezervatai